दरअसल केटी पेरी को इस शो में डिज़ाइनर जर्मी स्कॉट के कलेक्शन को स्टेज पर पेश करना था लेकिन केटी पूरे एक घंटे देर से इस समारोह में पहुंचीं. इस पर वहां मौजूद लोगों के सब्र का बांध टूट गया.जैसे ही केटी रैंप पर सज-धज कर कैटवॉक के लिए पहुंचीं, लोगों ने उनकी हूटिंग शुरू कर दी.इस पर केटी भी ग़ुस्से में आ गईं और उन्होंने लोगों की तरफ़ इशारा करते हुए एक बेहद अभद्र शब्द का इस्तेमाल किया.ये पहला मौक़ा नहीं है जब किसी मशहूर हस्ती ने सार्वजनिक तौर पर ऐसी आपत्तिजनक हरकत की हो. मशहूर पॉप गायक जस्टिन बीबर पर तो ऐसे आरोपों की लंबी फ़हरिस्त है.इसी साल कनाडा के टोरंटो शहर में उन पर एक लिमोज़िन कार के ड्राइवर के साथ बदतमीज़ी और मारपीट का आरोप लगा था.उससे एक सप्ताह पहले मयामी में उन पर नशे की हालत में गाड़ी चलाने का आरोप लगा था.इसके अलावा उन पर एक नाइट क्लब में बाउंसर्स के साथ बदतमीज़ी के आरोप भी लग चुके हैं.मशहूर हॉलीवुड अभिनेत्री 



लिंडसे लोहान पर इस तरह के कई आरोप लग चुके हैं.उन पर शराब पीकर गाड़ी चलाने से लेकर जूलरी शोरूम में चोरी जैसे आरोप भी लग चुके हैं. इसके लिए उन्हें कई बार रिहैबिलिटेशन सेंटर भी भेजा गया.मशहूर ब्रितानी मॉडल नाओमी कैंपबैल पर एक विमान यात्रा के दौरान दो पुलिस अधिकारियों के साथ मारपीट करने और गाली गलौच के आरोप लगे थे.उनके घर पर काम करने वाली एक महिला कर्मचारी ने भी उन पर एक दफ़ा मारपीट का आरोप लगाया था.सार्वजनिक तौर पर बदतमीज़ी के आरोपों के मामले में बॉलीवुड भी पीछे नहीं है. साल 2008 में अभिनेता गोविंदा पर एक फ़िल्म की शूटिंग के दौरान उनके एक प्रशंसक ने चांटा मारने का आरोप लगाया था.हालांकि गोविंदा ने इन आरोपों का पुरज़ोर खंडन किया था और कहा था कि उनका वो प्रशंसक उनकी को-स्टार के साथ उनके अनुसार 'बेहूदगी से' पेश आ रहा था.उसी तरह से साल 2011 में एक एनआरआई डॉक्टर ने एक विमान यात्रा के दौरान अभिनेत्री प्रियंका चोपड़ा पर बदतमीज़ी करने का आरोप लगाया था.डॉक्टर का कहना था कि प्रियंका विमान के उड़ान भरने के दौरान फ़ोन पर बात कर रही थीं. जब उन्होंने प्रियंका से ऐसा ना करने के लिए कहा तो प्रियंका उन पर भड़क गईं और गंदी भाषा का इस्तेमाल किया.हालांकि प्रियंका ने न सिर्फ़ इस पूरे वाक़ये का खंडन किया बल्कि डॉक्टर पर ही बदसलूकी का आरोप लगाते हुए कहा कि वो बिना उनकी अनुमति के अपने मोबाइल कैमरे से उन्हें शूट कर रहे थे.अभिनेता शाहरुख़ ख़ान का एक आईपीएल मैच के दौरान वहां मौजूद सुरक्षाकर्मियों से झगड़ा भला किसे याद नहीं. आईपीएल-2012 में मुंबई के वानखेड़े स्टेडियम में एक मैच के बाद जब शाहरुख़ ख़ान अपने कुछ दोस्तों के साथ मैदान में घुस रहे थे तो वहां मौजूद सुरक्षाकर्मियों ने उन्हें रोका.वीडियो फ़ुटेज में देखा गया कि शाहरुख़ और सुरक्षाकर्मियों के बीच तीखी तकरार हो रही है और दोनों तरफ़ से आरोप प्रत्यारोपों की बौछार हो रही है.इस घटना के बाद शाहरुख़ ख़ान के वानखेड़े स्टेडियम में प्रवेश करने पर पांच साल का प्रतिबंध लगा दिया गया था.अभिनेता सैफ़ अली ख़ान पर भी साल 2012 में एक रेस्त्रां में एक एनआरआई ने मारपीट का आरोप लगाया था जिसके बाद सैफ़ के ख़िलाफ़ पुलिस ने मुक़दमा दर्ज कर चार्जशीट भी दायर की थी.(बीबीसी हिंदी के 



एंड्रॉएड ऐप के लिए 



यहां क्लिक करें. आप हमें 



फ़ेसबुक और 



ट्विटर पर भी फ़ॉलो कर सकते हैं.)